# Dokumentation – statistikopgave for Undervisningsministeriet 2019

* **Supplerende statistik hvor etnisk baggrund indgår som parameter.**

Statistikopgaven består af opgørelser af beskæftigelsesfrekvenser mv. for erhvervsuddannede i forskellige grupperinger. Der er i alt 14 forskellige tabeller/excel-filer.

Tabellerne er navngivet som vist nedenfor. Tabellerne indeholder beskæftigelsesfrekvenser, dagpengefrekvenser, syge/barselsfrekvenser, kontanthjælpsfrekvenser og antal elever opgjort pr. undergruppe.

| **Opgørelsesniveau** | **Tabelnavn/fane** |
| --- | --- |
| Uddannelse, etnicitet | Tabel 8 agg |
| Uddannelse, regi og etnicitet | Tabel 9 agg |
| Uddannelse, køn og etnicitet | Tabel 10 agg |
| Uddannelse, alder og etnicitet | Tabel 11 agg |
| Uddannelse, regi, køn og etnicitet | Tabel 12 agg |
| Uddannelse, regi, alder og etnicitet | Tabel 13 agg |
| Uddannelse, speciale og etnicitet | Tabel 14 agg |
| Afslutningsår, uddannelse og etnicitet | Tabel 8 |
| Afslutningsår, uddannelse, regi og etnicitet | Tabel 9 |
| Afslutningsår, uddannelse, køn og etnicitet | Tabel 10 |
| Afslutningsår, uddannelse, alder og etnicitet | Tabel 11 |
| Afslutningsår, uddannelse, regi, køn og etnicitet | Tabel 12 |
| Afslutningsår, uddannelse, regi, alder og etnicitet | Tabel 13 |
| Afslutningsår, uddannelse, speciale og etnicitet | Tabel 14 |

De syv første tabeller/filer indeholder frekvensopgørelser for hele perioden, de resterende er opgjort pr afslutningsår.

## Datagrundlag

Datagrundlaget består af uddannelsesoplysninger vedrørende elever som har fuldført en erhvervsuddannelse (som defineret i erhvervsuddannelsesloven) i perioden fra 2013 til 2017, og oplysninger om efterfølgende ATP-indbetalinger for disse elever. Fuldførte elever er defineret som elever, som har afsluttet deres uddannelse med en af afslutningsårsagskoderne ”Afsluttet – udlært” eller ”SKP Afsluttet – udlært”.

Oplysninger vedr. etnisk baggrund stammer fra Danmarks Statistik, udtrukket juni 2019.

Uddannelsesoplysningerne fra 2013-2017 stammer hovedsageligt fra AUB’s register, og er dermed primært baseret på Undervisningsministeriets EASY-P register. Herudover har Styrelsen for IT og Læring (STIL) leveret data for en specifik gruppe af uddannelser, i de tilfælde hvor AUB ikke har data for uddannelsen eller i de tilfælde hvor AUB’s data vedr. uddannelsen er mangelfuld. I forbindelse med dette års udtræk, ligesom sidste år, er Social- og sundhedsuddannelserne trukket fra AUB’s register, hvor de tidligere kom fra STIL. Årsagen hertil er, at data var ens.

Data fra STIL er benyttet for følgende uddannelser for året 2013-2017:

| 1435 | Byggemontagetekniker |
| --- | --- |
| 1465 | Web-integrator |
| 1940 | Sundhedsservicesekretæruddannelsen |
| 3470 | Lokomotivfører |
| 3481 | Fodterapeutuddannelsen |

Oplysningerne om indbetalinger til ATP stammer fra ATP’s kernesystemer. Denne del af datagrundlaget er dannet juni 2019.

Datagrundlaget indeholder udelukkende oplysninger om personer, som på tidspunktet for dannelsen af uddannelsesoplysninger var registreret som aktive i cpr-registeret. Dermed indgår personer som er døde, udvandrede eller ukendte i cpr-registeret ikke.

## Variable

***Beskæftigelsesfrekvens, dagpengefrekvens, syge/barselsfrekvens og kontanthjælpsfrekvens*** opgøres på individniveau på baggrund af størrelsen af pensionsindbetalingerne til ATP.

Der indbetales bidrag til ATP i forbindelse med beskæftigelse og i forbindelse med perioder, hvor der modtages forskellige overførselsindkomster. Bidragsbetalingen til ATP er gradueret efter den enkeltes beskæftigelsesomfang eller omfanget af overførselsindkomstmodtagelse. Derfor kan indbetalingerne anvendes som et mål for beskæftigelsesomfang mv.

Ved fuldtidsansættelse indbetales fuldt ATP-bidrag i forbindelse med beskæftigelse, og beskæftigelsesgraden er derfor 1,0. Hvis den enkelte har perioder uden beskæftigelse eller perioder med deltidsbeskæftigelse vil ATP-indbetalingerne i forbindelse med beskæftigelse være mindre. Beskæftigelsesfrekvensen beregnes derfor som forholdet mellem den faktiske bidragsbetaling i forbindelse med beskæftigelse og det fulde bidrag. Det samme gør sig gældende for de øvrige frekvenser.

Der er ingen øvre grænse for beskæftigelsesfrekvens. Hvis den enkelte eksempelvis har to deltidsjob kan beskæftigelsesfrekvensen overstige 1,0. Erhvervsuddannede som ikke har indbetalinger til ATP i perioden indgår med 0,0 i beregningen af frekvenserne.

En beskæftigelsesfrekvens under 1,0 indikerer, at den pågældende i en del af perioden har været deltidsbeskæftiget eller uden beskæftigelse – typisk på grund af sygdom, barsel, orlov eller ledighed – eller at de i en del af perioden har været under videreuddannelse eller selvstændige.

Det skal bemærkes, at løn i forbindelse med sygdom eller barsel ikke kan skelnes fra løn i forbindelse med arbejde i opgørelse af beskæftigelsesfrekvens. Derfor kan overenskomstmæssige forskelle på sektorer bevirke, at barsels- og sygdomsperioder har større betydning for niveauet for beskæftigelsesfrekvens på nogle områder end for andre. Udbetalinger af sygedagpenge er indeholdt i syge/barselsfrekvensen.

Frekvenserne er beregnet på baggrund af ATP-indbetalinger i perioden fra året efter endt uddannelse frem til og med året før statistikopgaven. Således indgår i statistikopgaven for 2019 fem års mulige ATP-indbetalinger (2014-2018) for erhvervsuddannede fra 2013, og ét års mulige ATP-indbetalinger for erhvervsuddannede færdiguddannet i 2017 (ATP-indbetalinger 2018).

Det er vigtigt at bemærke, at beskæftigelsesfrekvensen og dermed også de øvrige frekvenser er påvirket af mange faktorer, og må derfor fortolkes med varsomhed. Især er det vigtigt at tage højde for at konjunkturudviklingen påvirker beskæftigelsen. Derfor må også tages hensyn til niveauet for samtlige erhvervsuddannedes beskæftigelse i fortolkningen af data.

For grupper (f.eks. given uddannelse, regi, etnicitet), hvor der i det enkelte år er mindre end 15, som har fuldført uddannelsen eller grupper, hvor der over den femårige observationsperiode er mindre end 25 som har fuldført uddannelsen opgøres af validitetsmæssige årsager ingen frekvenser.

Bemærk i øvrigt, at summen af de fire beregnede frekvenser ikke nødvendigvis er 1.

Samtlige opgørelser af frekvenser er foretaget pr. ***uddannelse***. Uddannelserne er defineret på baggrund af den firecifrede hoveduddannelseskode. For koder som ikke længere er aktive er foretaget en konvertering til aktive koder.

Opgørelserne opdeles desuden på ***regi.*** Der anvendes tre grupper – ordinært uddannede, restlæreuddannede og skolepraktikuddannede. ***Ordinært uddannede*** er erhvervsuddannede, som har påbegyndt og fuldført deres uddannelse i ordinær praktik. ***Restlæreuddannede*** er erhvervsuddannede, som har påbegyndt uddannelse i skolepraktik og fuldført samme uddannelse i en restlæreaftale. ***Skolepraktikuddannede*** er erhvervsuddannende, som har fuldført uddannelse i skolepraktik. Disse elever kan have påbegyndt deres uddannelse enten i ordinær aftale eller i skolepraktik.

Yderligere opdeles på køn og på alder ved tidspunktet for uddannelsens fuldførelse.

Særligt i disse statistikker opdeles, der yderligere på etnisk baggrund (dansk / udenlandsk eller efterkommer heraf). I excel-filerne indgår variablen ”etnicitet”, 1=anden etnisk herkomst end dansk, 0=dansk herkomst.

Ligesom i forbindelse med statistikopgaven i 2018 er der opgjort beskæftigelsesfrekvens mv. for de enkelte ***specialer*.** Disse opgørelser må betragtes som vejledende, da der ikke er foretaget konvertering af specialerne til aktive specialer, men udelukkende konvertering af hoveduddannelseskoden.